Juho Eerola

Juho Seppo Antero Eerola (s. 24. helmikuuta 1975 Kymi) on suomalainen poliitikko ja perussuomalaisten kansanedustaja ja Kotkan kaupunginvaltuutettu. Hänet valittiin eduskuntaan ensimmäistä kertaa vuoden 2011 vaaleissa. Eerola toimi vuoden 2019 vaalien jälkeen ensin lyhyen aikaa eduskunnan ensimmäisenä varapuhemiehenä ja sen jälkeen toisena varapuhemiehenä vaalikauden loppuun asti. Vuoden 2023 vaalien jälkeen hän toimi uudelleen ensimmäisenä varapuhemiehenä 20. kesäkuuta asti.

Tausta
Eerola syntyi Kymin kunnassa Laajakosken kylässä. Hän kirjoitti ylioppilaaksi Karhulan lukiosta. Ammattikoulutukseltaan hän on lähihoitaja. Eerola on työskennellyt tulkkikoordinaattorina Kotkan maahanmuuttopalveluissa ja yrittäjänä ravintola-alalla, sekä mielenterveyshoitajana Laajakosken sairaalassa.Milla Hannula: Maassa maan tavalla - maahanmuuttokritiikin lyhyt historia, sivu 81, Otava 2011.

 Poliittinen ura 

Eerola on ollut perussuomalaisten jäsen vuodesta 2006. Hän oli ensimmäistä kertaa ehdolla vuoden 2007 eduskuntavaaleissa, muttei saanut paikkaa 961 henkilökohtaista äänellä. Vuoden 2011 eduskuntavaaleissa hänet valittiin kansanedustajaksi 5 350 henkilökohtaisella äänellä, mikä oli Kymen vaalipiirin seitsemänneksi suurin äänimäärä. Hän oli yksi Jussi Halla-ahon ennen vaaleja suosittelemista niin sanotulle ”Halla-ahon listalle” kuuluneista ehdokkaista.

Eerola on kuulunut perussuomalaisten puheenjohtajistoon vuodesta 2011 alkaen, ensin toisena varapuheenjohtajana ja vuosina 2013–2015 kolmantena varapuheenjohtajana, kunnes hävisi Sebastian Tynkkyselle. Vuosina 2008–2009 Eerola toimi Kymen Perussuomalaisten puheenjohtajana ja 2009–2011 Kotkan Perussuomalaisten puheenjohtajana. Eerola valittiin Kotkan kaupunginvaltuustoon vuoden 2008 kuntavaaleissa kolmanneksi suurimmalla äänimäärällä (822 ääntä). Hänet valittiin uudelleen vuonna 2012, jolloin hän sai Pentti Tiusasen jälkeen toiseksi eniten ääniä Kotkassa, 1054 ääntä. Vuodesta 2013  vuoteen  2017 hän toimi valtuuston kolmantena varapuheenjohtajana.

Eduskunnassa Eerola on toiminut hallintovaliokunnan puheenjohtajana vuosina 2016–2019. Vuosina 2019–2023 hän toimi varapuhemiehenä ja kesäkuusta 2023 alkaen lakivaliokunnan puheenjohtajana ja on lisäksi suuren valiokunnan jäsen ja työelämä- ja tasa-arvovaliokunnan varajäsen. Hän kuuluu Pohjoismaiden neuvoston Suomen valtuuskuntaan ja on neuvoston vuonna 2012 perustetun Vapaa Pohjola -ryhmän puheenjohtaja. Hän toimi valtuuskunnan puheenjohtajana vuosina 2015–2019.

Marraskuussa 2011 kävi ilmi, että Eerolan eduskunta-avustaja Ulla Pyysalo oli noin vuotta aiemmin hakenut uusnatsistiseksi kuvatun Suomen vastarintaliikkeen jäsenyyttä. Pyysalon mukaan myös Eerola oli tietoinen asiasta. Asian tultua ilmi Pyysalo ilmoitti ensin eroavansa avustajan paikalta suojellakseen perussuomalaisten mainetta, mutta jatkoi lopulta tehtävässään. Eerolan avustaja on sittemmin vaihtunut. Eerola oli Suomen Sisun jäsen, mutta erosi yhdistyksen jäsenyydestä vuonna 2012 koettuaan, että siitä tehtiin lyömäase häntä ja perussuomalaisia vastaan.

Eerola hyllytettiin varapuhemiehen tehtävistä EU tukipaketin käsittelyn ajaksi toukokuussa 2021. Eerola oli kommentoinut STT:lle, että hänen olisi ollut vaikeaa olla käyttämättä hyväksi tilannetta pöydätä tukiesitys ja näin hidastaa sen käsittelyä, jos salissa olisi ollut väliaikaisesti enemmistö perussuomalaisia ja kristillisdemokraatteja, jotka vastustavat pakettia. Eduskunnan puhemies Anu Vehviläinen kommentoi olevan riski, että Eerola ajattelee työtä perussuomalaisesta näkökulmasta eikä puolueettoman puheenjohtajan roolista. 

 Silmienvääntelykohu 

Eerola nousi maailmanlaajuisesti otsikoihin joulukuussa 2025, kun hän venytti silmäkulmiaan rasistiseksi tulkitulla tavalla. Myöhemmin Eerola pyysi tekoaan anteeksi.

 Näkemykset 
 Arvot 
Eerola sijoittuu vaalikonevastausten perusteella keskusta-oikeistoon tai oikeistoon. Ylen vaalikoneessa Eerola sijoittuu arvoasteikolla vahvasti konservatiiviselle puolelle. Helsingin Sanomien vaalikoneen käyttämällä GAL–TAN-jakaumalla Eerolan näkemykset ilmentävät kansalliskonservatismia (TAN). HS:n vaalikoneeseen Eerolan antamissa näkemyksissä korostuu voimakkaimmin kansalliskonservatiiviset mielipiteet.

 Seksuaali- ja sukupuolipolitiikka 
Eerola äänesti eduskunnassa sukupuolineutraalia avioliittolakia vastaan marraskuussa 2014.

 Yksityiselämä 
Eerolalla on kolme lasta. Eerola kuuluu evankelis-luterilaiseen kirkkoon. 

Eerola on Suuri Tuntematon -rockyhtyeen solisti. Yhtyeen debyyttialbumi Kahdeksasosa julkaistiin marraskuussa 2013. Yhtyeen musiikkivideo "Röyhkeä" aiheutti kohua ilmestyessään elokuussa 2016 ja syyskuussa perussuomalaisten eduskuntaryhmän puheenjohtaja Sampo Terho kertoi todenneensa yhdessä Eerolan kanssa, ettei vastaavanlaisella videolla esiintyminen ole soveliasta jatkossa Eerolan siirtyessä hallintovaliokunnan puheenjohtajaksi. Videolla esiintyy muun muassa huumeiden käyttöä, alastomuutta ja seksuaalisia viittauksia.

 Vaalimenestys 
 Eduskuntavaalit 
 2007: 981 ääntä (Kymen vaalipiiri, ei valittu)
 2011: 5 350 ääntä (Kymen vaalipiiri, valittiin)
 2015: 8 320 ääntä (Kaakkois-Suomen vaalipiiri, valittiin)   
 2019: 10 440 ääntä (Kaakkois-Suomen vaalipiiri, valittiin) 
 2023: 5 849 ääntä (Kaakkois-Suomen vaalipiiri, valittiin)

 Kuntavaalit 
 2008: 822 ääntä (Kotka, valittiin)
 2012: 1 054 ääntä (Kotka, valittiin)
 2017: 751 ääntä (Kotka, valittiin)
 2021: 846 ääntä (Kotka, valittiin)
 2025: 416 ääntä (Kotka, valittiin)

 Europarlamenttivaalit 
 2014: 9 237 ääntä (ei valittu)

 Kunnianosoituksia 

 Armenian tasavallan kansalliskokouksen kunniamitali (2021)

 Lähteet 

 Aiheesta muualla 
 Juho Eerolan blogisivusto

 Juho Eerolan vaalisivut  ja facebookin tukisivut.


Luokka:Nykyiset kansanedustajat
Luokka:Perussuomalaiset poliitikot
Luokka:Kotkan kaupunginvaltuutetut
Luokka:Kymen vaalipiiri
Luokka:Kaakkois-Suomen vaalipiiri
Luokka:Vuonna 1975 syntyneet
Luokka:Elävät henkilöt
Luokka:Kymenlaakson aluevaltuutetut